b'\n_START_ARTICLE_\nRethvalsdelfiner\n_START_SECTION_\nBeskrivelse\n_START_PARAGRAPH_\nBegge arter er slankt bygget og har sm\xc3\xa5 spidse luffer og en ret lille halefinne. Begge arter har hvid bug og er ellers sorte. Den sydlige art er dog desuden delvist hvid p\xc3\xa5 sider, hoved og luffer._NEWLINE_Hannen af nordlig rethvalsdelfin er som udvokset cirka 220 centimeter lang og hunnen cirka 200 centimeter. Den sydlige rethvalsdelfin er lidt st\xc3\xb8rre med sine maksimalt 250 centimeter og v\xc3\xa6gt p\xc3\xa5 100 kilogram. Ved f\xc3\xb8dslen er de cirka halvt s\xc3\xa5 lange. De bliver omkring 40 \xc3\xa5r gamle.\n_START_SECTION_\nUdbredelse\n_START_PARAGRAPH_\nDen nordlige rethvalsdelfin har hjemme i den tempererede del af det nordlige Stillehav, fra Kamtjatka og Japan ved den asiatiske kyst til British Columbia og Baja California ved den amerikanske vestkyst._NEWLINE_Den sydlige rethvalsdelfin er udbredt cirkumpolart i den tempererede del af havet omkring Sydpolen, mellem den 40. og den 55. breddegrad. Den f\xc3\xb8lger dog hyppigt den kolde humboldtstr\xc3\xb8m nordp\xc3\xa5, hvor den er fundet helt op til 12 grader syd, ud for Perus kyst.\n_START_SECTION_\nLevevis\n_START_PARAGRAPH_\nBegge arter er sociale og kan danne flokke p\xc3\xa5 flere hundrede dyr. De kan ogs\xc3\xa5 blande sig med andre arter af delfiner eller grindehvaler. Med en topfart p\xc3\xa5 40 km/t h\xc3\xb8rer rethvalsdelfiner i \xc3\xb8vrigt til de hurtigst sv\xc3\xb8mmende hvaler. De kan springe op til syv meter op af vandet.'